open-index/open-wikipedia-markdown huggingface dataset:
StormGeo

**StormGeo** er en av de største kommersielle leverandørene av værtjenester globalt. Selskapet har 24 kontorer fordelt på 16 land og over 500 ansatte.

Kim Hedegaard Sørensen er konsernsjef for StormGeo. Svenske Alfa Laval eier 96 prosent av StormGeo.

## Historie
### Grunnlaget
Selskapet ble i 1997 stiftet av meteorolog og programleder Siri Kalvig i samarbeid med TV 2. Værmeldingene ble ikke bare sett av allmennheten. De ble også nøye overvåket og brukt som beslutningsgrunnlag av de som handlet i energimarkedet. Selskapet utviklet derfor i 1998 den første værtjenesten for den voksende vannkraftindustrien. Samme år ble tjenester utviklet for offshore-industrien, som er avhengig av værforhold i sine beslutninger med tanke på planlagte operasjoner og sikkerhet.

### Oppkjøp
Ved utgangen av 2011 utvidet StormGeo sin virksomhet i Midtøsten gjennom oppkjøpet av det Dubai-baserte værvarslingselskapet Met Consultancy FZ LLC. Samtidig kjøpte StormGeo opp ImpactWeather Inc. I januar 2014 kjøpte StormGeo  selskapet Applied Weather Technology .

### Priser og utmerkelser
*DNBs bedriftspris (2012)  
*Hordalands internasjonaliseringspris  - Villsauen - (2014) 
*Eksportprisen (2016)

## Referanser


## Eksterne lenker
* 
* 
*  Storm.no – norsk værportal
*  Storm247 – internasjonal værportal
Evelyn Ashford

**Evelyn Ashford** (født 1957) er en amerikansk tidligere friidrettsutøver. Hun hadde en lang og innholdsrik karriere. Hun deltok i sitt første OL i 1976, og i siste OL 16 år senere, i 1992.

19 år gammel kom Ashford på femteplass på 100 meter under OL i 1976 i Montréal. Til OL i 1980 i Moskva fire år senere var hun regnet blant gullfavorittene på både 100 og 200 meter, men hun fikk ikke delta, siden USA og de fleste vestlige land boikottet lekene i protest mot Sovjetunionens invasjon i Afghanistan.

I 1983 satte hun først verdensrekord på 100 meter med 10,79, og var favoritt til å vinne 100 meter i det første verdensmesterskapet i friidrett i Helsingfors. I finalen forstrakk hun imidlertid en muskel, og falt.

Hun skulle endelig få sin revansj under OL i 1984 i Los Angeles. Like før lekene ble hun skadet, og måtte trekke seg fra kvalifiseringsheatene på 200 meter. Hun deltok imidlertid på 100 meter, og vant øvelsen på ny olympisk rekord. Hun løp også ankeretappen på det amerikanske stafettlaget, og sikret seg nok en gullmedalje.

Under OL i 1988 i Seoul ble hun slått av Florence Griffith Joyner på 100 meter. I 4 &times; 100 m stafett løp hun igjen ankeretappen, og vant sin tredje olympiske gullmedalje, til tross for en dårlig veksling.

I sin siste olympiske deltakelse i Barcelona i 1992, ble hun slått ut i semifinalen på 100 meter, men vant sin tredje gullmedalje på rad på kortstafetten.

## Referanser


## Eksterne lenker
*
Forsvarskommandoen

**Forsvarskommandoen** (**FKO**) er et vernsfelles hovedkvarter i det danske forsvaret som har ansvar for den overordnede styringen av forsvarets samlede virksomhet.

## Historikk
FKO ble opprettet i 1973 etter sammenslåingen av Hærkommandoen, Søværnskommandoen og Flyverkommandoen og den daværende Forsvarsstaben.

Da Forsvarskommandoen ble etablert hadde den omkring 300 ansatte og bestod av Forsvarschefen og Forsvarsstaben. Forsvarsstaben var inndelt i Operationsstaben (OP), Koordinationsstaben (KD) og Udviklingsstaben (UV), samt et Ledelsessekretariat (LESEK) og et Kommunikationssekretariat (KOMSEK).

FKO holdt til på Holmen i København.

Kommandoen ble lagt ned i 2014 og avløst av Værnsfælles Forsvarskommando.

I 2018 gjenoppsto Forsvarskommandoen, med ialt ca.  ansatte underlagt. 

## Organisasjon
FKO består etter gjenopprettingen i 2018 av to staber og fem kommandoer:

* Hærkommandoen
* Søværnskommandoen
* Flyverkommandoen
* Arktisk Kommando
* Specialoperationskommandoen
* Operationsstaben
* Udviklings- og Planlægningsstaben
* Ledelsessekretariatet
* Økonomidivisionen

Dessuten sorterer Forsvarsakademiet, Forsvarets Sanitetstjeneste og Forsvarets Hovedværksteder under Forsvarskommandoen.

## Geografisk plassering
Forsvarssjefen, viseforsvarssjefen, vesentlige deler av Operationsstaben samt Udviklings- og koordinationsstaben er plassert i København, mens kommandoene er samlet i Karup. Arktisk Kommando er plassert i Nuuk, mens Specialoperationskommandoen har standkvarter i Aalborg.
## Referanser


## Eksterne lenker
*
Clara Hughes

**Clara Hughes** (født 27. september 1972 i Winnipeg, Manitoba, Canada) er en canadisk skøyteløper og syklist. Hun har vunnet olympiske medaljer i begge idrettene, og er dermed én av få som har tatt medalje i både sommer- og vinter-OL.

## Karriere

Clara Hughes startet idrettskarrieren med skøyteløp, men i 1990 begynte hun å konkurrere på sykkelsetet. Fra banesykling gikk hun over til landeveissykling.

Hughes deltok i OL 1996 i Atlanta og 2000 i Sydney. I Atlanta vant hun to bronsemedaljer, i landeveisrittet og i temporittet.

I sesongen 2000/2001 gjorde Hughes et vellykket comeback på skøyteisen, og kvalifiserte seg til VM enkeltdistanser i Salt Lake City. Hun kom på 11.-plass på 3000 meter.

Sesongen etter kvalifiserte hun seg til Vinter-OL 2002. Etter 10.-plass på 3000 meter, tok hun en overraskende bronsemedalje på 5000 meter, like foran lagvenninnen Cindy Klassen. Dette gjorde henne til den andre skøyteløperen som har vunnet medaljer i både vinter- og sommerolympiader, den første var Christa Rothenburger, som vant skøytegull på 1000 meter og sølv i sykkelsprinten i 1988.

Under OL 2006 i Torino gikk Clara Hughes til topps på 5000 meter.

## Personlige rekorder

## Se også
* Liste over flaggbærere for Canada under OL

## Referanser


## Eksterne lenker
* 
* 
*
Ole-Henrik Hjartøy

**Ole-Henrik Hjartøy** (født 8. oktober 1954) er en norsk høyrepolitiker, og tidligere ordfører i Bodø. Han startet sin politiske karriere i 1999, da han var representert i Bodø bystyre i perioden 1999 til 2003. Han har også vært gruppeleder for Bodø Høyre, og har tidligere vært kandidat både for Stortinget og fylkestinget i Nordland.

## Før ordførertida
Ole-Henrik Hjartøy har vært politiker for Høyre siden 1999, da hovedsakelig for Bodø Høyre. I 2000 var han første viseformann Foreningsstyret i lokalforeningen i en toårsperiode, men fortsatte som styremedlem i ytterligere to år. Han har også vært representert i det samme styret i en rekke andre perioder. Fra 2005 var han leder for lokalforeningen i en ettårsperiode, etter at Solgull Klette gikk av. I 2007 var han ordførerkandidat i Bodø for første gang, men tapte valget. Han stilte til nytt valg i 2011, og ble da Bodøs ordfører, til tross for at Arbeiderpartiet fikk flest stemmer. Høyre og Hjartøy tok seieren, med støtte av Fremskrittspartiet, Kristelig Folkeparti, Senterpartiet og Venstre. Samtidig ble Fremskrittspartiets Tom Cato Karlsen varaordfører, og posisjonen hadde 21 mot 18 mandater.

## Politiske verv
* Ordfører i Bodø for perioden 2011-2015
* Gruppeleder for Bodø Høyre i perioden 2007-2011
* Bystyrerepresentant for Bodø Høyre i perioden 2003-2007
* Bystyrerepresentant for Bodø Høyre i perioden 1999-2003

## Tillitsverv i politisk parti
* Leder av Bodø Høyre 2005 – 2006 

## Referanser


## Eksterne lenker
* Bodø Høyre 
* Bystyret i Bodø 
* Nyholmenerklæringen – Posisjonens samarbeidsplattform
Kriminalvården

**Kriminalvården** er en svensk etat som har ansvar for kriminalomsorg. Ansvarsområdet er delt i fire:

*forvaring, for personer som mistenkes for lovbrudd og varetektsfengsles av en domstol i påvente av rettergang
*fengsel, for personer som er dømt til fengselsstraff for å ha begått lovbrudd
*friomsorg, for personer som er dømt til annen straff enn fengselsstraff, og personer som er løslatt fra fengsel
*transport av personer i forvaring eller fengsel

Per desember 2015 hadde Kriminalvården 31 arresthus, 47 fengsler og 34 friomsorgskontorer. Kriminalvården transporterer årlig ca. 65 000 klienter, hvorav cirka 5 000 er deportasjoner. Kriminalvården har cirka 11 000 ansatte.

## Forvaring
Forvaring (*häkte*) er frihetsberøvelse av personer som er mistenkt, men ikke dømt, for lovbrudd. Personer i forvaring betraktes derfor som uskyldige, og av denne grunn holdes personer i forvaring totalt adskilt fra personer i fengsel.
I Sverige er rekkefølgen slik: politiet *pågriper*; anklageren *anholder*; domstolen *varetektsfengsler* (*häkter*).


File:Kriminalvården - Swedish Prison and Probation Service - Ystad-2025.jpg|Kriminalvårdens rekrutteringsbuss besøker Ystad.


## Referanser


## Eksterne lenker
*
Christa Luding

**Christa Luding** (tidligere *Christa Rothenburger*; født 1959), er en tysk tidligere skøyteløper, blant verdens beste sprintere i 1980-årene. Hun ble olympisk mester to ganger: på 500 meter i 1984 og på 1000 meter i 1988. I tillegg fikk hun sølv- og bronsemedaljer på 500 meter under lekene i 1998 og 1992.

Hun startet sin internasjonale karriere i 1979 med bronsemedalje i sprint-VM. Under OL 1980 måtte hun imidlertid nøye seg med beskjedne plasseringer.

Etter det første olympiagullet i 1984 ble hun sprintverdensmester i 1985, en bedrift hun gjentok i 1988, to uker før hun vant sin andre olympiske gullmedalje. I tillegg kommer 2 VM-sølv, 3 VM-bronse og 16 enkeltseire i verdenscupen. Mellom 1981 og 1988 satte hun i alt 8 verdensrekorder på 500 meter, 1000 meter og i sammenlagt sprintfirkamp. Etter bronsemedalje i OL og sprint-VM 1992 la hun opp som skøyteløper etter en 14 år lang og innholdsrik karriere på toppnivå.

I 1988 presterte Christa Luding-Rothenburger det kunststykket å ta medaljer i både vinter- og sommer-OL og dermed den eneste med OL-medaljer i både vinter- og sommer-OL samme år. Etter gull og sølv på skøytebanen, kvalifiserte hun seg til deltakelse på sprintøvelsen i banesykling, hvor hun i finalen ble slått av estiske Erika Salumäe med liten margin og tok sølv.

Hun er én av få som har tatt medalje i både sommer- og vinter-OL.

## Personlige rekorder i skøyteløp

## Referanser




## Eksterne lenker
* 
*
Ungarsk pengő

**Pengő** var en valuta som ble brukt i Ungarn. Den ble brukt fra 21. januar 1927 og frem til 31. juli 1946, da den ble erstattet av forint etter en periode med hyperinflasjon. 

Pengő ble introdusert i 1927 som avtager etter den inflasjonerte østerriksk-ungarsk kronen. 3 800 pengő tilsvarte 1 kg gull eller 12 500 østerrikske kroner.

Pengően ble tatt ut av bruk etter hyperinflasjonen som kom i etterkant av andre verdenskrig. Den største seddelen var en 1021 pengő, denne ble imidlertid ikke trykket. Den største som var i bruk av 1020 pengőseddel.
Ellen Belsom

**Ellen Irene Belsom** (født 1959) er en norsk politiker, har vært både leder og bystyrerepresentant for Bodø Høyre. Belsom meldte seg ut av partiet i 2001. Hun gikk over til Fremskrittspartiet i 2002, men meldte seg senere inn i Høyre igjen. Hun ble valgt inn i Bodø bystyre for perioden 2011–2015 og var først gruppeleder for Høyre. Hun ble uavhengig representant fra august 2012. Hun satt to perioder i bystyret. 

Hun er prosjektleder i Skifte Eiendom. 

Belsom var i mange år direktør for Studentsamskipnaden i Bodø. Hun ble i 2001 oppsagt og avskjediget fra denne stillingen. I en rettssak om dette fastslo Salten herredsrett at oppsigelsen ikke hadde saklig grunn, men at avskjeden var rettmessig. Hun anket til lagmannsretten, som fastslo at også oppsigelsen var rettmessig.

Belsom har vært styremedlem i Fosterhjemsforeningen i Nordland.

## Tillitsverv i politiske partier
* Leder av Bodø Høyre i perioden 2000–2001
* Nestleder i Bodø Høyre fra 2010.

## Referanser


## Eksterne lenker
* Bodø Høyre 
* Bystyret i Bodø kommune
Mark González

**Mark Dennis González Hoffmann** (født 10. juli 1984), også kjent som **Mark González**, er en chilensk tidligere fotballspiller.

Han skulle komme på lån til Liverpool FC fra Albacete Balompie før 2005-06-sesongen, men ble nektet arbeidstillatelse av det britiske arbeidsdepartemenet. Han ble deretter kjøpt av Liverpool og lånt ut til Real Sociedad sesongen 2005/2006. Sommeren 2006 fikk González endelig sin engelske arbeidstillatelse.

I 2007/2008-sesongen vendte han tilbake til Spania. González skrev en 6-årskontrakt med Real Betis

## Referanser


## Eksterne lenker
*
Karen-Marie Ramstad

**Karen-Marie Ramstad** (1935–2016) var er norsk lokalpolitiker og sykepleier. Hun var innvalgt for Høyre i Bodø bystyre fra 1987 til 1995. Hun satt også noen år i formannskapet.

Ramstad var utdannet sykepleier og var ansatt som sykepleier og sjefsykepleier ved Nordland Sentralsykehus. Hun var også konstituert direktør samme sted noen år i 1990-årene. Hun var også engasjert i frivilligheten og var blant annet leder for Bodø Sanitetsforening.

Hun ble gift i 1956 med lege Knut Rasmus Ramstad (1930–2018).

## Referanser
Christian Grindheim

**Christian Grindheim** (født 17. juli 1983) er en norsk tidligere fotballspiller.

## Klubbkarriere
### Tidlig karriere
Grindheim startet fotballkarrieren i SK Haugar, men meldte overgang til FK Haugesund som tenåring, hvor han debuterte på klubbens A-lag som 17-åring i 2000. Grindheim ble tidlig anerkjent som et stort talent, og allerede sesongen etter var han tilnærmet fast på FKHs midtbane. Etter Haugesunds nedrykk til 2. divisjon i 2004 ble det åpenbart at Grindheim kom til å forlate klubben til fordel for en eliteserieklubb. Han var ønsket av flere klubber deriblant Viking og Vålerenga.

### Vålerenga (2005–2007)
28. desember 2004 ble det kjent at Grindheim var klar for Vålerenga på en femårsavtale.

Grindheim ble av mange omtalt som årets funn i Tippeligaen i 2005 da han vant serien med Vålerenga. Foran 2007-sesongen ble han utnevnt til ny kaptein for Vålerenga.

I januar 2008 ble Grindheim solgt for en overgangssum som ble rapportert å være rundt 20 millioner kroner.

### Heerenveen (2008–2011)
7. januar 2008 signerte Grindheim en 4,5-års kontrakt med den nederlandske klubben SC Heerenveen. Han debuterte for Heerenveen i den nederlandske Æresdivisjonen i en bortekamp mot Heracles Almelo den 16. februar 2008.

Grindheim spilte totalt 123 offisielle kamper for Heerenveen og var med å vinne den nederlandske cupen i 2008/09-sesongen.

### FC København (2011–2013)
Den 15. juni 2011 signerte Grindheim en treårskontrakt med den danske klubben FC København.

### Vålerenga (2013–2017)
I februar 2013 ble han hentet på lån til Vålerenga fra FC København av Kjetil Rekdal, og var dermed tilbake i klubben og gjenforent med treneren han tok seriegull med i 2005. Til tross for at han kun var på lån, ble han raskt utnevnt til kaptein, som han også var i sin forrige periode i klubben.

Grindheim skulle i utgangspunktet returnere til FC København da låneavtalen med Vålerenga gikk ut i slutten av juni 2013, men 1. juli 2013 ble de enige om en permanent overgang og Grindheim signerte en 3,5-års kontrakt med Vålerenga.

I november 2017, kort tid før siste hjemmekamp for sesongen, ble det kjent at Grindheim ikke ville bli tilbudt ny kontrakt med Vålerenga etter sesongen. Han ble takket av etter hjemmekampen mot Odd, den 19. november, i et emosjonelt farvel etter to perioder klubben, rundt 250 kamper og mange år som kaptein.

### FK Haugesund (2018–2020)
7. desember 2017 signerte Grindheim med FK Haugesund, og returnerte med det til hjembyen. Etter 2020-sesongen la han opp som fotballspiller. 

## Landslagskarriere
I løpet av sin tid i Haugesund, ble Grindheim fast inventar på aldersbestemte landslag.

Etter overgangen til Vålerenga i 2005 debuterte han på A-landslaget i en privatlandskamp mot  den 17. august 2005.

Grindheim spilte sin 25. A-landskamp den 1. april 2009, og fikk med det gullklokka fra NFF. Totalt fikk han 54 A-landskamper og scoret to mål mellom 2005 og 2014.

## Referanser


## Eksterne lenker
*
Gunhild Støver

**Gunhild Kristin Støver** (1925–2018) var en norsk politiker (H) og kommunaldirektør. Hun var Bodøs ordfører fra 1976 til 1978, som den første kvinnen i vervet.

Hun vokste opp i Bodø. Hun var datter av Johan M. Ellingsen, redaktør i *[[Nordlandsposten]]*.

Hun gikk Oslo handelsgymnasium. Etter andre verdenskrig arbeidet Støver for Bodø gjenreisningsnemnd, senere i forskjellige funksjonærstillinger i privat og offentlig sektor.

Hun var innvalgt i Bodø bystyre og formannskap fra 1972 til 1983 og ordfører fra 1975 til 1976.

Hun ble først, som et prøveprosjekt, politisk leder for Bodø kommunes avdeling for kirke, kultur og undervisning, senere administrativt ansatt som kommunaldirektør for kirke og kultur. Hun gikk av med pensjon i 1992.

Hun giftet seg i 1951 med Olav Martin Støver, som var revisor og senere fylkesskattesjef.

## Referanser
Roar Nøstvik

**Roar Nøstvik** (1927&ndash;2015) var en norsk politiker (H). Han var representant for Bodø Høyre i bystyret i Bodø i perioden 1967–1987 og ordfører i Bodø i perioden 1. januar 1978 til 31. desember 1983. Roar Nøstvik var Bodø Høyres ordførerkandidat i 1983, men tapt valget for Per Pettersen

Roar Nøstvik var bror av arkitekten Karl Henrik Nøstvik.

## Verv

* Ordfører i Bodø i perioden 1978-1983
* Bystyrerepresentant for Bodø Høyre i perioden 1983-1987
* Bystyrerepresentant for Bodø Høyre i perioden 1979-1983
* Bystyrerepresentant for Bodø Høyre i perioden 1975-1979
* Bystyrerepresentant for Bodø Høyre i perioden 1971-1975
* Bystyrerepresentant for Bodø Høyre i perioden 1967-1971

## Referanser




## Eksterne lenker
* Bodø Høyre 
* Bystyret i Bodø
Acer Inc.

**Acer** er et datafirma, etablert i 1976 med hovedkontor i Taiwan, som er blant verdens fem største produsenter av personlige datamaskiner.

Acer eier den andre største salgskjeden for datamaskiner på Taiwan, etter Asus, og Acers produktkjede tilbyr standard datamaskiner, både på for skrivebordet som bærbare, foruten servere og lagringsenheter, skjermer og løsninger for digital forretning for næringslivet, myndigheter, utdanning og hjemmebrukeren. Firmaets slagord, «Vi overvinner barrieren mellom mennesker og teknologi», er Acers langsiktige målsetning. Acer er kjent for utvikling og produksjon av sofistikerte produkter som samtidig er enkle å bruke.

Acer er markedsleder i EMEA-regionen (Europa, Midtøsten og Afrika) for bærebare datamaskiner med 18 % markedsandel i første kvartal 2005. Selskapet har også ledende posisjon i følgende land: Italia, Spania, Østerrike, Nederland, Sveits, Tsjekkia, Russland, Portugal, Belgia, Danmark, Polen, Ungarn og Slovakia.

Acer har  ansatte over hele verden og har skapt et konsolidert salgs- og servicenettverk i mer enn 100 land. Omsetningen nådde 7 milliarder amerikanske dollar i 2004 på salget av bærbare datamaskiner.

## Referanser


## Eksterne lenker
*
Catriona Le May Doan

**Catriona Ann Le May Doan** (født *Catriona Ann Le May* 23. desember 1970 i Saskatoon, Saskatchewan) er en canadisk tidligere skøyteløper og dobbelt olympisk mester på 500 meter.

## Karriere
Le May Doan vant 500 meter under OL 1998 i Nagano, og gjentok bragden i Salt Lake City fire år senere. Hun vant sprint-VM i 1998 og 2002 og vant 500 meter i VM enkeltdistanser i 1998, 1999 and 2001.

22. november 1997 ble hun første kvinne under 38 sekunder på 500 meter, da hun gikk på 37,90 i Calgary. Før sesongen var over, hadde hun forbedret rekorden til 37,55, og fire år senere til 37,22. Hun satte åtte verdensrekorder på rad på samme distanse (500m), noe ingen andre kvinnelige skøyteløpere har gjort før.

## Personlige rekorder

## Meritter
### Verdensrekorder
Liste over verdensrekordnoteringer gjort av Catriona Le May Doan.

### Sammenlagt i [[Verdenscupen på skøyter|Verdenscupen]]

## Personlig
Hun giftet seg med Bart Doan i 1995, en cowboy og rodeorytter om sommeren og ismester i Olympic Oval, Calgary om vinteren. Bart Doan og Catriona Le May Doan separerte i 2017. Hun har også blitt beæret med Offisér av Order of Canada.

## Se også
* Liste over personer som har tent den olympiske ild
* Liste over flaggbærere for Canada under OL

## Referanser




## Litteratur
* 

## Eksterne lenker
* 
* 
* 
*
Verdens meteorologiorganisasjon

**Verdens meteorologiorganisasjon** (engelsk: *World Meteorological Organization* (WMO)) er en mellomstatlig organisasjon som er FNs organ for meteorologi, hydrologi og tilgrensende vitenskaper. Organet ble opprettet gjennom en internasjonal konvensjon i 1950 som en etterfølger etter Den internasjonale meteorologiske organisasjon (IMO), stiftet 1873, og fikk status som en særorganisasjon i FN. Norge har vært medlem siden stiftelsen. WMO har nå 191 medlemsland og har hovedsete i Genève.

En av WMOs viktigste oppgaver er å samordne informasjon og aktivitet mellom ulike land og regioner slik at vi kjenner atmosfærens tilstand best mulig. Spesielt innen værvarslingen er det nødvendig å koordinere data slik at alle land kan få gode værvarsler. Innen klimaforskningen har WMO satt sammen et klimapanel som med jevne mellomrom presenterer en oppsummering av vår kunnskap om jordens klima.

## Eksterne lenker
* 
* FN-sambandet om Verdens meteorologiorganisasjon
IPCC

**IPCC** har flere betydninger:

*Independent Office for Police Conduct (IOPC), tidligere Independent Police Complaints Commission (IPCC)
*FNs klimapanel - Intergovernmental Panel on Climate Change
Dick Fosbury

**Richard Douglas «Dick» Fosbury** (født 6. mars 1947, død 12. mars 2023) var en amerikansk friidrettsutøver som revolusjonerte høydehopp ved å innføre en ny hoppteknikk. Denne teknikken, som innebærer at utøveren hopper med hodet først og ryggen nærmest lista, har fått navnet «Fosbury flop».

Fosbury begynte å eksperimentere med den nye teknikken i sekstenårsalderen, da han syntes de eksisterende teknikkene virket for kompliserte. Han vant det amerikanske studentmesterskapet med den nye teknikken, i tillegg til den amerikanske OL-uttakingen. Under OL 1968, som ble arrangert i Mexico by, tok han gull og satte ny olympisk rekord, et klart bevis på den nye teknikkens potensial.

Til tross for stor skepsis i starten, vant den nye teknikken raskt popularitet, og er i dag så å si enerådende blant dagens høydehoppere.

## Referanser


## Eksterne lenker
*
G4S

**G4S plc**, tidligere **Group 4 Securicor**, er et sikkerhetsselskap med hovedsete i England. Ifølge selskapet selv omsetter selskapet for ca. 65 milliarder kroner årlig, og har 657&nbsp;000 medarbeidere i 125 land (per 2013).

G4S er notert på London Stock Exchange og selskapet inngår i FTSE 100-indeksen. Det er sekundærnotert på Københavns Fondsbørs. 

## Historie
Historien strekker seg tilbake til 1901 da danske Marius Hogrefe startet firmaet Kjøbenhavn Frederiksberg Nattevagt. I 1906 startet Sophus Falck firmaet Redningskorpset. I 2000 fusjonerte danske Falck med britiske Group4 og endret navn til Group4 Falck. De to firmaene Group4 Falck og Securicor kjøpte seg begge opp til å omfatte virksomheter i mange land. I juli 2004 slo Group 4 Falck seg sammen med Securicor plc til Group 4 Securicor. I oktober 2011 kunngjorde selskapet at det ville kjøpe Integrated Service Solutions, men oppkjøpet ble stanset av aksjonærene i G4S.
 
## G4S i Norge
G4S Holdings (Norway) AS var den norske delen av sikkerhetsselskapet G4S. Konsernet hadde datterselskapene G4S Secure Solutions AS (vakt og alarm) og G4S Aviation Security (sikkerhetskontroll på Oslo lufthavn). Konsernet hadde 2 500 hel- og deltidsansatte (2013). Daglig leder for selskapet var Vidar Berg.

Det var en videreføring av vakttjenestedelen av de norske selskapene Falken og Verditjeneste. Den norske virksomheten omsatte for 1,2 milliarder kroner årlig og sysselsatte 2500 hel- og deltidsansatte.  Konsernet i Norge hadde datterselskapene G4S Secure Solutions AS (vakt og alarm) og G4S Aviation Security (sikkerhetskontroll på Oslo lufthavn). G4S Norge var i sin helhet eid av det internasjonale G4S plc, men i oktober 2013 inngikk Nokas avtale om overtagelse av hele G4S' virksomhet i Norge med forbehold om godkjennelse fra Konkurransetilsynet. Konkurransetilsynet godkjente oppkjøpet, og Nokas fusjonerte med G4S' vakttjenestevirksomhet i 2014.

Stiftelsesdato ifølge Brønnøysundregistrene er 10. mars 1981. Selskapet var en videreføring av vakttjenestedelen av det norske selskapet Falken. Danske Falck kjøpte opp Falken 100% i 1996. Firmaet Verdisikring ble også innfusjonert i Falken. I 2000 fusjonerte danske Falck med britiske Group4 og endret navn til Group4 Falck. I 2003 ble den norske virksomheten delt i to: Falck Redning for redning og helse og Falck Norge med alarm- og vakttjeneste. Det er Falck Norge som ble videreført som G4S Holdings (Norway).

I juli 2004 ble Group4 Falck slått sammen med firmaet Securicor plc til G4 Securicor.. Det norske selskapet endret navn til G4S Holdings (Norway) AS i 2006. I 2008 ble datterselskapet G4S Aviation Security etablert etter at G4S fikk kontrakten på sikkerhetskontroll på Oslo lufthavn, Gardermoen.

## Kontroverser
I rapporten «Farlige forbindelser», utgitt av Norsk Folkehjelp og Fagforbundet, ble G4S nevnt som et av tolv selskaper som hadde medansvar for «grove normbrudd» i Israels okkupasjon av de palestinske områdene.

Statens pensjonsfond har svartelistet selskapet på grunn av faren for at dets arbeidstagere i Qatar og De forente arabiske emirater blir utsatt for brudd på menneskerettighetene.

## Referanser

 
 
 


## Eksterne lenker
*
Eider

**Eider** (eller **Eideren**, dansk: **Ejderen**) er ei omtrent 180 km lang elv i den nordtyske delstaten Schleswig-Holstein. Den springer ut litt syd for Kiel og munner ut i Nordsjøen etter et svært buktet løp, hvor den blant annet passerer byen Rendsburg (dansk: Rendsborg). På visse strekninger er den en del av den gamle Eiderkanalen og den nyere Kielkanalen. Navnet betyr «Ægirs dør».

## Eider som grenseelv
I mer enn 1000 år, fra 810 og fram til den dansk-tyske krigen i 1864, var Eider grenseelv mellom det danske hertugdømmet Slesvig (tysk: Schleswig) og det tyske hertugdømmet Holstein (dansk: Holsten). I middelalderen var Eider dermed også statsgrense mellom Danmark og det tysk-romerske riket. Da også Holstein ble en del av den dansk-norske, oldenburgske helstaten på 1400-tallet, ble denne grensen mer teoretisk. 

Ny betydning fikk den først da danske nasjonalliberale politikere i første halvdel av 1800-tallet reiste krav om en dansk nasjonalstat, under slagordet *Danmark til Ejderen*, i stedet for den multi-etniske helstaten. Da Danmark måtte avstå både Slesvig og Holstein ved freden i Wien i 1864, mistet Eidergrensen fullstendig sin betydning, fordi Eider nå ble liggende midt i det som ble den prøyssiske provinsen og nåværende tyske delstaten Schleswig-Holstein.

## Eider som språkgrense
Selv om Eider var statsgrense mellom Danmark og det tysk-romerske riket i hundrevis av år, var språkgrensene mellom dansk, frisisk og tysk svært kompliserte i grenseområdene like nord for elven: Fra øst startet flerspråksområdet ved foten av halvøya Schwansen (dansk: Svans), slik at hele halvøya hørte til det danske språkområdet. Deretter gikk linjen syd for Schleswig by, og deretter mot vest langs Dannevirke ut til Husum. Dessuten hørte et smalt belte fra Schleswig by og ned til Rendsburg langs med Hærveien 
til det dansktalende området. Den siste delen av Sydslesvig syd for denne linje: Eiderstedt (dansk: Ejdersted), Hütten (dansk: Hytten) Amt og Dänischer Wohld (dansk: Jernved) var blandet dansk og tysk, men med en klar overvekt av tysktalende. Dette er målt ut fra antallet stedsnavn.
I de vestlige egner talte (og taler) store deler av befolkningen frisisk.

## Se også
* Eiderens amt

## Referanser


## Eksterne lenker
*
Falck

:*Se også [[Falck Redning]]*

**Falck ⅍** er et dansk selskap som siden stiftelsen 3. oktober 1906 arbeider for å forebygge ulykker, sykdom og nødsituasjoner, å redde og hjelpe forulykkede og nødstedte raskt og kompetent, samt å rehabilitere syke og tilskadekomne. Falck har i dag har mer enn  ansatte i 45 land på seks kontinenter. I Norge er Falck representert med divisjonene assistanse, trening, helse, redning, samt reiseassistanse.

## Referanser


## Eksterne lenker
*
RedGo

**RedGo Norway AS** (markedsført som **REDGO**) er et norsk selskap som tilbyr veiassistanse. Selskapet eies av Gjensidige.

## Historie
Etter mønster av det danske redningsselskapet Falck stiftet Arne Andresen virksomheten Falck Norsk Redningskorps ⅍ den 17. november 1949. Fra desember 1952 endret virksomheten navn til Falken Redningskorps ⅍.

Falken drev den første tiden med veihjelp overfor bilister. Virksomheten ble utvidet med ambulansetjenester i 1950 og med dykker- og froskemannstjenester i 1954. Falken tilbød vakt- og vektertjenester fra 1997.

I 1989 kjøpte det danske Falck-konsernet en minoritetsandel i Falken Redningskorps ⅍, og Falck Danmark ⅍ overtok selskapet 100 % i 1996.

1. juni 2003 ble vektervirksomheten utskilt som selskapet Falck Norge, etter at Group 4 Securicor overtok vektervirksomheten internasjonalt, før de senere også skiftet navn til Group 4 Securicor.

I 2022 ble selskapet kjøpt opp av Gjensidige og byttet navn til Redgo Norway AS.

Redningsvirksomheten omfatter i dag assistanse til bil og hjem, skadebegrensning, sikkerhetsprodukter, og sykkelregister.

## Litteratur
* Christensen, Dag; *Hele døgnet - hele året. Falken/Falck 1949-2009*, Orion forlag 2009 ISBN 978-82-458-0933-6

## Referanser


## Eksterne lenker
* Fellesportal Norge
* Portal Falck Redning 
* Hovedportal konsern
Chrysler Building

**Chrysler Building** er en skyskraper i New York. Den 319 meter høye bygningen sto ferdig i 1930 og var verdens høyeste bygning i nesten ett år, inntil Empire State Building noen kvartaler lenger vest på Manhattan sto ferdig i 1931.

Chrysler Building ble designet av William van Alen for den amerikanske bilprodusenten Chrysler. Bygningen er et av de fremste eksemplene på art deco-stilen og blir av mange sett på som New Yorks vakreste bygning. Med sin karakteristiske skinnende topp i rustfritt stål er Chrysler-bygningen også et av byens mest dominerende landemerker. Utformingen av den dekorative toppdelen var for øvrig inspirert av hjulkapslene på 1920-tallets Chrysler-modeller.

Til forskjell fra Empire State Building er Chrysler-bygningen ikke åpen for publikum.

## Referanser


## Se også
* Art deco
* Liste over skyskrapere

## Eksterne lenker
* 
* Greatbuildings.com
* Chrysler-bygningens historie  - på CBS Forum
* Structurae: Chrysler Building
* Bilder av Chrysler Building
Spesialenheten

**Spesialenheten** kan være:

*Spesialenheten for politisaker, norsk statlig organ
*Spesialenheten (TV-serie), norsk krimserie sendt på norsk TV3
Alstahaug kirke

:*Se også [[Alstadhaug kirke]] i Levanger, Nord-Trøndelag*

**Alstahaug kirke** er ei steinkirke fra middelalderen på øya Alsta i Alstahaug kommune i Nordland.  Kirka ble oppført på 1100-tallet av lokal hogd kleberstein. Den er romansk med et rektangulært skip og smalere kor. 

## Historie

Alstahaug prestegjeld var lenge det mektigste på Helgeland, og Alstahaug kirke er således
en av de tre triangelkirkene i området, i tillegg til Herøy kirke og Dønnes kirke. 
Den store likhet disse imellom, inkludert denne løkkuppelen, sannsynliggjør at de ble bygd av samme entreprenør fra Bergen. Prestegjeldet hadde ved reformatsen i 1589 seks kirker og to kapell.

Det er usikkert hvilken helgen kirken har vært viet til, men det er grunn til å tro den har vært viet til St. Olav. En treskulptur av ham, som nå står i Universitetets Oldsakssamling i Oslo, er det eneste helgenfiguren som med sikkerhet kan tilknyttes Alstahaug. 

## Interiør
Altertavlen ble montert i 1636.
Presten Petter Dass virket her fra 1689 og frem til sin død i 1707.
Døpefatet ble gitt av ham i 1697.  Sønnen Anders Dass etterfulgte ham.
I perioden 1804-1828 var kirken den første domkirke for Nordlandene, anført av 
biskop Mathias Bonsak Krogh, som også regjerte som sokneprest i perioden
1805–1812.

## Utvidelser av kirken
Som del av en omfattende utvidelse og ombygging i 1863-1865 ble det bygd på et skip, 
og den gamle middelalderkirka er nå koret i denne kirka.  Den vestre halvpart
av skipet ble da revet.  Kirken ble i 1935 på enkelte hold tilbakeført til opprinnelig utseende.  Arkeologiske utgravninger i 1967 frembrakte over 400 gamle mynter.  En restaurering i 1970 kan også nevnes, samt sprinkleranlegget i 1996.

Kirken er fremdeles i vanlig bruk, og fremstår i dag som en enskipet langkirke med kor.  
Den ligger som del av Alstahaug-tunet, som også omfatter Petter Dass-museet.
Den er inngående beskrevet i flere bøker. Kirkejubileet i 1999 feiret Helgelands middelalderkirker. CD-platen *[[Folketoner fra Helgeland]]*, gitt ut av Helgeland kammerkor, er innspilt i Alstahaug kirke.

## Referanser


## Litteratur
* 
* 
* 

## Eksterne lenker
* Arkitekturguide Nord-Norge og Svalbard: Info om Alstahaug kirke
* 
*
GAZ-3937

**GAZ-3937** «Vodnik» er et terrengkjøretøy fra russiske GAZ. Det er et lettpansret kjøretøy med firehjulstrekk, uavhengig hjuloppgeng og et vanntett skrog for å krysse vann. Bakkeklaringen er 475 mm.  Kjøretøyet er modulært bygd opp og kan bytte ut deler av karosseriet med forskjellige moduler for passasjerer eller last.  Det kan ta opp til 10 passasjerer. Motoren er en dieselmotor på 130 kW (175 hk), som gir en toppfart på 112 km/h.  Dekktrykket kan justeres fra førerplassen.

## Varianter
* GAZ-39371 

## Konkurrenter
GAZ-3937 sikter seg inn på samme nisjen som fylles av amerikanske HMMWV.

## Eksterne lenker
* 
* Beskrivelse og bilde (engelsk)
Dagfinn Røsberg

**Dagfinn Røsberg** (født 1938) er en norsk idrettsleder, politiker og ingeniør.

Han er utdannet befal og ingeniør, og han var fra 1958 ansatt i Luftforsvaret som avionikkontrollør ved Bodø hovedflystasjon. Han hadde en tid permisjon for å være områdetillitsvalgt for Befalets Fellesorganisasjon i Bodø.

Han har vært skøyteløper og friidrettsutøver, og han gikk senere over til å bli trener, dommer og tillitsvalgt innen begge idretter på lokalt og nasjonalt nivå. Han har blant annet vært formann i Nordland friidrettskrets og medlem av sentralstyret i Norges Friidrettsforbund med sektoransvar for anlegg.

Røsberg var medlem av Bodø bystyre og formannskap i 1980-årene. Fra 1991 til 1993 var han også leder i Bodø Høyre.

## Referanser
Finn Aurdal

**Finn Aurdal** (født 1943) var bystyrerepresentant for Bodø Høyre i flere perioder på 1970- og 1980-tallet.

## Politiske verv
* Bystyrerepresentant for Bodø Høyre i perioden 1987-1991
* Bystyrerepresentant for Bodø Høyre i perioden 1983-1987
* Bystyrerepresentant for Bodø Høyre i perioden 1979-1983 (formannskapet)
* Bystyrerepresentant for Bodø Høyre i perioden 1975-1979

## Eksterne lenker
* Bodø Høyre
Ahlgrens biler

**Ahlgrens biler**, på svensk *Ahlgrens bilar*, er et varemerke for en type godteri som lages av godteriselskapet Cloetta i Sverige. Godteriet er et søtt, seigt og porøst skumprodukt formet som små biler i tre ulike farger (hvit, grønn og rosa). Det selges i små poser i Sverige, Norge, Danmark samt på IKEA rundt om i verden. Lanseringen i Sverige skjedde i 1953, og godteriets form er inspirert av en Bugatti.

## Biler

I 2003 ble varemerket utvidet ved at *Ahlgrens lakrisdekk* ble lansert som et «originalt tilbehør til Ahlgrens biler». Disse hadde verdenspremiere på «Stockholms bilsalong» i april 2003. Senere ble også *Ahlgrens biler Syrlige skilt* lansert. Bilene har også kommet ut i salt lakris. I 2010 ble *Ahlgrens biler Campingvogner* lansert som et midlertidlig produkt.

## «Verdens mest kjøpte bil»
Ahlgrens biler er sannsynligvis verdens mest kjøpte «bil» med mer enn 1,4 milliarder biler hvert år. Disse godteribilene vil kunne danne en kø lang nok til å følge ekvator rundt jorden. I løpet av en seksårsperiode vil derfor «bilfabrikken» i Gävle ha produsert en «bil» til alle mennesker på kloden.

## Eksterne lenker
* 
* Leaf
Torbjørn Fjærem

**Torbjørn Fjærem** (1940–1992) var bystyrerepresentant for Bodø Høyre på 1980- og begynnelsen av 1990-tallet. Han ble valgt inn i bystyret i 1983. Han var gruppeleder og varaordførerkandidat og satt i formannskapet i perioden 1988-1991.

Fjærem arbeidet som kaptein i forsvaret ved Bodø flystasjon.

## Referanser


## Eksterne lenker
*Bodø Høyre 
*Bystyret i Bodø
Birger Ostad

**Birger Ostad** (1932–1998) var en norsk offiser og lokalpolitiker (H).

Onstad tjenestegjorde i Luftforsvaret, og avsluttet den aktive karrieren ved Bodø Flystasjon i 1985 med majors grad. Han gikk da over i en stilling som studierektor ved Folkeuniversitetet Bodø, og han var også aktiv som styremedlem og senere nestleder i landsstyret til Folkeuniversitetet sentralt.

Ostad representerte Bodø Høyre i bystyret i Bodø i perioden 1975–1983, og var leder av Bodø Høyre i perioden 1983-1984.

*Bystyrerepresentant for Bodø Høyre i perioden 1979-1983
*Bystyrerepresentant for Bodø Høyre i perioden 1975-1979

## Referanser
Slidredomen

**[[Slidredomen]]** (*Vestre Slidre kirke*) er en middelaldersk steinkirke fra slutten av 1100-tallet eller århundreskiftet rundt 1200 i Vestre Slidre kommune i Innlandet fylke. Den var sannsynligvis hovedkirke for Valdres i middelalderen. Kirken er romansk, men nok yngre enn den ser ut, og en vanlig datering er begynnelsen av 1200-tallet. Sikker datering har en av skipets takverk 1268 mens noen kilder plasserer den så tidlig som 1170.

Ytterveggene er av kistemur og takstolen hviler på toppen av kistemuren hvor det er lagt to murremmer (ved indre kant og ytre kant kistemurens topp).

## Historie

Kirken er sikkert datert til å være fra før 1268 da pave Urban IV utpekte en prest til Mariakirken i Slidre. I og med at takkonstruksjonen er nyere enn dette tyder dette på at det har vært utført reparasjonsarbeider. Det indikerer at kirken er vesentlig eldre, noe som kan forklare den stilhistoriske dateringen av murarbeidet til slutten av 1100-tallet.

Det er merkelig at kirken ikke har noen gotiske trekk, men det kan muligens forklares ved at byggeperioden har vært lang.

Et annet uvanlig trekk er at kirken mangler vestportel, da det er vanlig at kirker har inngang fra vest. Hovedinngangen her er sydportalen.

## Inventar

Inventaret er fra 1700-tallet, både altertavlen, prekestolen og korskranken har akantusutsmykning.  

Altertavlen skygger for kalkmaleriene fra tidlig 1400-tall. Midtscenen, som er helt skjult, er tolket som Marias himmelkroning. På sidene vises bare delvis musiserende engler, og under disse apostlene. 

Koret har også et praktfullt bemalt trehvelv fra 1300-tallet. Det forestiller Jesus Kristus i mandorla sentralt i midten. I nedre kant på sidene finner en engler og apostler.

På nordveggen er det avdekket et middelaldersk våpenskjold som blir brukt som Vestre Slidres kommunevåpen. På sørveggen, vest for hovedinngangen, er det avdekket et rødt innvielseskors i form av et hjulkors.

Tidligere var det i kirken en alterkalk som var gitt av biskop Salomon av Oslo (1322–1352), den eneste biskop i Norge som overlevde svartedauen.


File:Slidredomen church Vestre Slidre Valdres Norway støpul bell tower Slidrefjorden Vøllavegen 2017-03-29 cropped distorted panorama 05.jpg|Bygdeveien, Vøllavegen, går øst for Slidre kirke. Støpulen (klokketårnet) på haugen ca. 200 m sørøst for kirken er trolig fra omkring 1676.

File:Slidredomen church Vestre Slidre Valdres Slidrefjorden Vøllavegen Norway 2017-03-29 cropped distorted panorama 01.jpg|Steinkirken er antakelig fra slutten av 1200-tallet. Vøllavegen øst for kirken går gjennom prestegårdstunet. 

File:Slidredomen church Vestre Slidre Valdres Slidrefjorden Tyinvegen Norway 2017-03-29 cropped distorted panorama 02.jpg|Slidre kirke ligger på nordøstsida av Slidrefjorden. Riksveien, Tyinvegen, er flyttet ned til fjorden. 


## Referanser


## Litteratur
* Ekroll, Øystein, Stige, Morten, Havran, Jiri, *Middelalder i Stein* bind 1 i serien **Kirker i Norge**, Oslo 2000, ISBN 82-91399-09-3
* Jahnsen, Jahn Børe, *Slidredomen 800år*, Slidre 1987, ISBN 82-991611-1-8

## Eksterne lenker
* 
* 
* Vestre Slidre kirkelige fellesråd
* Bilder fra kirken
*
Labro

**Labro** er et sted i Kongsberg kommune, cirka 6 km sør for byen.  Navnet betyr «brua over Lågen», og det har vært bru over Numedalslågen her i mange hundre år.  Først var det trolig bare en klopp over nedre del av fossefallet.  Hester og kjerrer måtte fraktes over med båt i sundstedet Sunnegrenda ovenfor fossen.  I 1887 ble det ferdigstilt bru for hestetrafikk.

Det ble utvunnet blyholdig sølvmalm her fra før Kongsberg Sølvverks tid.  Fra starten i 1537 til det ble funnet sølv i åsen i 1623 var det drift, selv om den var lite lønnsom.  Arbeiderne ble overført til den nye gruva.

Labro Træsliberi kjøpte den gamle mølla og fossen i 1872, og på slutten av århundret var dette et av landets største tresliperier.  I 1910 ble den første kraftstasjonen bygget og drevet i regi av tresliperiet. Sliperiet ble nedlagt i 1917, og revet mellom 1922 og 1927. Stallen, spisebrakka og saga står fortsatt.

## Kraftstasjonen
Drammen kommune kjøpte kraftstasjonen av sliperiet i 1911. Den ble utvidet ved tilbygg i 1922 og 1927. Det nåværende Skollenborg kraftverk ble bygget i 1983 og er et sameie mellom Buskerud Kraftproduksjon AS og Vestfold Kraft DA. Den gamle kraftstasjonen fortsatte som flomkraftverk i noen år. 

## Museene
*Vassdragsmuseet Labro* er et spesialmuseum om vassdrag. Det omhandler kulturminner knyttet til Numedalslågen, fra Hardangervidda til Larvik.

*Numedalslågens Fløtningsmuseum* har utstillinger om skogbrukets og tømmerets betydning i Numedalslågen.  Den gamle tømmerrenna rundt fossen kan også sees.

*Norsk Vegmuseum avd. Buskerud* har en utstilling av maskiner, verktøy og gammelt verksted fra Vegvesenets historie i fylket.

## Referanser
Grethe Stead

**Grethe Stead** (1940–2000) var en norsk politiker (H). Hun var representant for Bodø Høyre i bystyret i Bodø i perioden 1975&ndash;1983.

*Bystyrerepresentant for Bodø Høyre i perioden 1979-1983
*Bystyrerepresentant for Bodø Høyre i perioden 1975-1979 (formannskapet)

## Referanser
Bjørn Helge Hansen

**Bjørn Helge Hansen** (født 1946) er en norsk politiker, bankmann og offentlig tjenestemann.

## Karriere
Han ble født i Bodø og vokste opp på Svalbard. Han har også selv arbeidet i gruvene i Longyearbyen.

Fra 1968 til 1974, samtidig som han utdannet seg til bankøkonom, var han innskuddssjef i Bodø sparebank. I 1974 ble han distriktskonsulent for Nordland sparebanklag.

Hansen hadde verv i Unge Høyre i Bodø og Nordland i 1960-årene. Han var formann i Bodø Høyre fra 1970 til 1974 og medlem av Bodø bystyre fra 1975 til 1979.

I 1979 ble han banksjef i Hemnes sparebank og flyttes til Hemnesberget. Han var også medlem av Hemnes kommunestyre fra 1984 til 1990.

I 1991 ble Hansen ansatt som sekretariatsleder/daglig leder i Helgeland regionråd og flyttet til Sandnessjøen. Han har også vært engasjert som daglig leder i Helgeland veiutvikling. Han ble pensjonist i 2008.

Han var medlem av Alstahaug kommunestyre fra 2011 til 2015, og i 2015 ble han leder i Nordland fylkes eldreråd.

Hansen har hatt en rekke verv i idrett, frivillighet, kirken og offentlig virksomhet.

## Referanser
Gustav Heiberg Simonsen

**Gustav Heiberg Simonsen** (født 4. april 1935 i Oslo, død 7. januar 2018 samme sted) var en norsk høyesterettsadvokat, næringslivsmann og politiker (H).

Han avla examen artium ved Ullern skole i 1953. Etter en tid som skitrener og ansatt i sportsforretning 1953–1954, tok han befalsskolen for infanteriet i Kristiansand. I 1960 ble han cand.jur. fra Universitetet i Oslo. Han var advokatfullmektig i Bodø 1960–1963, direksjonssekretær i Nordlandsbanken 1963–1965, drev egen advokatforretning 1965–1966, var banksjef i Nordlandsbanken 1966–1969, banksjef i Bergens Kreditbank i Oslo 1969–1974 og banksjef og direksjonsmedlem i Bergen Bank 1975–1976. Simonsen var finansdirektør i Aker-gruppen 1976–1978, i 1978 var han direktør i Fred. Olsen & Co., og han var generaldirektør i Aker-gruppen 1978–1980. Han var administrerende direktør i Volvo Energi AB i Göteborg 1980–1983, og drev egen advokatforretning 1983–1988. Senere var han advokat i Simonsen advokatfirma DA.

Han var representant for Bodø Høyre i bystyret i Bodø 1967–1971, og var gruppeleder 1967–1969. Simonsen var 6. vararepresentant til Stortinget fra Oslo 1981–1985, og møtte noen dager for Anders C. Sjaastad høsten 1985. Simonsen var kandidat til ledervervet i Oslo Høyre i 2006, som han tapte til Michael Tetzschner.

Han var sønn av høyesterettsadvokat Jon Simonsen (1901–1976), bror til skuespillerinnen Kari Simonsen og far til journalist Marie Simonsen.

## Referanser




## Eksterne lenker
*
Carl August Veigård

**Carl August Veigård** (1927–2018) var en norsk bokhandler og politiker.

Han vokste opp i Ålesund. Han ble ansatt ved H. Sundems bokhandel i Bodø i 1957. Han var i mange år daglig leder. Veigård hadde mange sentrale bransjeverv, blant annet som formann i Den norske Bokhandlerforening fra 1972 til 1974.

Han var medlem av Bodø bystyre fra 1968 til 1971, som representant for Høyre. Han var også formann i Bodø Høyre fra mai til november 1968.

## Referanser
Agnete Tjærandsen

**Agnete Tjærandsen** (født 1932) er en norsk journalist, programleder og politiker. Hun var ansatt i NRK en årrekke og vært politisk aktiv i Bodø Høyre.

Hun er født og oppvokst i København og kom til Norge 21 år gammel, da hun giftet seg med Ole Martin Tjærandsen. Han drev i mange år familiebedriften M. Tjærandsen med jernvare- og byggevarehandel i Bodø.

Agnete Tjærandsen ble valgt inn i Bodø bystyre i 1963 og i skolestyret etter valget i 1967, som representant for Høyre. Hun var leder i Bodø Høyre fra 1968 til 1970.

Foran stortingsvalget i 1969 foreslo hun at Høyre skulle programfeste en «intern utredning» av abortsaken. Tjærandsen ønsket selvbestemt abort og var, ifølge historiker Francis Sejersted, «sannsynligvis den første høyrepolitiker som engasjerte seg aktivt for dette syn».

I 1960-årene var hun avdelingsleder for Bennetts reisebyrå i Bodø. I 1970 ble hun ansatt som programsekretær (journalist) i NRK Nordland. Hun arbeidet senere ved NRK Hordaland i Bergen og ved NRK på Marienlyst i Oslo.

Som pensjonist har Tjærandsen igjen engasjert seg politisk. Hun var valgt inn i Bodø bystyre fra 2015 til 2019 og ble på nytt valgt inn i 2023, over 90 år gammel. Hun var vararepresentant til Stortinget fra 2017 til 2021 og ble innkalt i tre dager. 

## Referanser


## Eksterne lenker
*
Don Martin (tegneserieskaper)

**Don Martin** (født 18. mai 1931, død 6. januar 2000) var en amerikansk tegneserieskaper. Han var i en årrekke en av de mest populære tegnerne i det amerikanske satirebladet MAD, hvor han fikk tilnavnet «MAD's maddest artist» (MADs galeste tegner).

Don Martin hadde en svært karakteristisk strek og bisarr humor som er lett å kjenne igjen. Han var også kjent for sine kreative lydeffekter. Martin tegnet vanligvis ensidere i bladet, men tegnet også en del lengre historier som vanligvis ble gitt ut av MAD i egne pocketbøker.

Kjente figurer fra Don Martin er Hisper og Krydolf, og kaptein Splætt.

## Referanser


## Eksterne lenker
* 
*
Roald Engeness

**Roald Marcelius Engeness** (født 1942) er en norsk advokat og tidligere politiker (H).

Han ble født i Bodø, der hans far Roald og farfar Jens Engeness var aktive i bilforsikringsbransjen og i kommunepolitikk. Morfaren Marcelius Bertnes var en av Nordlands største fisketilvirkere og gårdbruker på Bertnes.

Han hadde gymnastiden i Bodø og så militærtjeneste på Steinkjersannan. Han var formann i Bodø og omegn Unge Høyre og formann i Steinkjer Unge Høyre.

Engeness studerte jus ved Universitetet i Oslo og var viseformann i Den Konservative Studenterforening høstsemesteret 1965. Han tok juridisk embetseksamen i 1971 og fikk advokatbevilling i 1975. I 1996 fikk han møterett for Høyesterett.

Engeness var saksbehandler og fungerende byråsjef i sivilavdelingen i Justis- og politidepartementet 1971–1977, dommerfullmektig ved Nedre Romerike tingrett og privatpraktiserende advokat i Halden og Lillestrøm.

I 1981 flyttet han til Trondheim, der han ble lagdommer ved Frostating lagmannsrett. Fra 1988 til 1997 var han partner i advokatfirmaet Vaagland & Co, senere Schjødt. Siden 1998 har han vært privatpraktiserende advokat (tidligere også partner i advokatfirmaet Orator) i Trondheim.

Han var leder i Sør-Trøndelag Høyre 1989–1993.

## Referanser
Haakon Koch

**Haakon Koch** (1885&ndash;1954) var en norsk kjøpmann og politiker (H).

Han gikk middelskole og handelsgymnas, før han i 1902 ble ansatt i farens forretning, som han overtok ved farens død i 1908. Koch var medlem av Nordlands Privatbanks representantskap i flere år, hvorav to år som ordfører, formann i Bodø Høyre i en årrekke, og skjøttet en rekke offentlige verv. Han var medlem av Bodø bystyre 1910–1929, 1932–1940 og 1945–1947, herav ordfører i 1932–1934, 1938–1940 og i 1945.

Han var sønn av tidligere ordfører Otto Alberth Koch og Magdalena Susanne Sellæg, og far til kjøpmann og Høyre-politiker Otto Koch.

## Referanser